Шолг1ачу дийнахь хиира, Кунта-Хьаьжин х1усамаш йохо а ца баьхьна, хехо вехка а вихкина, мазлаг1а яга а йина, зуламхой д1абахана хилар. 1овдас ялийначу пайтона а хаийна Хьаьжин нана Хедий, Кунта-Хьаьжий жима доьзал а эцна, Эртана хьала бахара и хьеший. Эвтархойн Ахьмад вевзаш болу Илсхан-юьртара полицин стражникаш, шаьш Ботина делла дош доллушехьа, Хьаьжа сацон ца х1иттира. Гуьнара Керим хьалха а ваьлла, цуьнан х1усамашка хьеший а бина д1атарбира уьш. Ши де а далале гуноша Этанахь, малх аьхка аьхна хуьлучу аг1ор меттиг а къастийна, белхи а бина, х1усамаш йира Кунта-Хьаьжина. Иза 1851-чу шеран май баттахь дара олий дийцара ширачу таьптарийн дайша. Оццу шарахь Кунта-Хьаьжина т1ехь къайлах тергам х1оттийначу паччахьан 1едало а иштта яздо и шен историн таьптарш т1ехь.